26. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 203 της 4/17 Μαρτ. 1970 (ΦΕΚ Α΄ 62) Περί των αποδοχών, οδοιπορικών εξόδων και υποχρεώσεων εν γένει Φορολογικών Δικαστών εις ους χορηγείται εκπαιδευτική άδεια δι’ αλλοδαπήν. Έχοντες υπ’ όψει τας διατάξεις της παρ. 3 του άρθρ. 50 του υπ’ αριθ. 3845/1958 Ν.Δ/τος «περί Κώδικος Οργανισμού των Φορολογικών Δικαστηρίων», ως αντικατεστάθη το πρώτον εδάφιον αυτής δια της παρ. 1 του άρθρ. 22 του υπ’ αριθ. 10/1968 Ν.Δ/τος «περί τροποποιήσεως και συμπληρώσεως διατάξεών τινων του Κώδικος Φορολογικής Δικονομίας, του Κώδικος Οργανισμού Φορολογικών Δικαστηρίων και άλλων τινών διατάξεων», προτάσει του Ημετέρου επί της Δικαιοσύνης Υπουργού και μετά την υπ’ αριθ. 1α της 17 Ιαν. 1970 γνωμοδότησιν του Ανωτάτου Δικαστικού Συμβουλίου Διοικητικής Δικαιοσύνης και την υπ’ αριθ. 151 της 19 Φεβρ. 1970 ομοίαν του Α΄ Τμήματος του Συμβουλίου της Επικρατείας, απεφασίσαμεν και διατάσσομεν: Άρθρ.1.-«Εις τους Φορολογικούς Δικαστάς τους λαμβάνοντας εκπαιδευτικήν μετ’ αποδοχών δια την αλλοδαπήν άδειαν καταβάλλονται αι αποδοχαί της οργανικής αυτών θέσεως προσαυξανόμεναι, προκειμένου μεν περί εγγάμων άνευ τέκνων κατά 15%, προκειμένου δε περί εγγάμων μετά τέκνων κατά 30%. Ωσαύτως καταβάλλονται αυτοίς και τα οδοιπορικά έξοδα μεταβάσεως και επιστροφής, άνευ ουδεμιάς άλλης προσθέτου αμοιβής ή αποζημιώσεως». Το άρθρ. 1 αντικατεστάθη ως άνω δια του Β.Δ. 755 της 10/23 Νοεμ. 1970 (ΦΕΚ Α΄ 249). Άρθρ.2.-Οι λαμβάνοντες εκπαιδευτικήν άδειαν υποχρεούνται δια δηλώσεώς των προς το Υπουργείον Δικαιοσύνης, όπως ορίσουν τας σπουδάς τας οποίας προτίθενται να ακολουθήσουν, ως και τον τόπον της διαμονής των. Επί τούτοις υποχρεούνται όπως ανά εξάμηνον υποβάλλουν εις το Υπουργείον Δικαιοσύνης λεπτομερή έκθεσιν της συντελεσθείσης εργασίας των εις την αλλοδαπήν, του πρώτου εξαμήνου αρχομένου από της αναχωρήσεως του λαμβάνοντος την άδειαν. Τυχόν παράβασις του τελευταίου τούτου όρου συνεπάγεται την ανάκλησιν του υπολοίπου της εκπαιδευτικής αδείας. Εις τον αυτόν επί της Δικαιοσύνης Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 